ROZHODNUTIE RADY
z 22. marca 2007
o uzavretí Dohody vo forme výmeny listov, v ktorej je zaznamenané spoločné porozumenie o obnove a pozmenení Dohody o medzinárodnej spolupráci vo výskumných a vývojových činnostiach v oblasti inteligentných výrobných systémov (IVS) medzi Európskym spoločenstvom a Austráliou, Kanadou, štátmi EZVO Nórskom a Švajčiarskom, Kóreou, Japonskom a Spojenými štátmi americkými
(2008/148/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 170 v spojení s článkom 300 ods. 2 a článkom 300 ods. 3 prvým pododsekom,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Rozhodnutie Európskeho parlamentu a Rady č. 1513/2002/ES z 27. júna 2002, ktoré sa týka šiesteho rámcového programu Európskeho spoločenstva v oblasti výskumu, technického rozvoja a demonštračných činností prispievajúcich k vytvoreniu Európskeho výskumného priestoru a k inovácii (2002 až 2006) (2), ustanovuje medzinárodnú spoluprácu v oblasti výrobného výskumu.
(2)
Rozhodnutie Európskeho parlamentu a Rady č. 1982/2006/ES z 18. decembra 2006 o siedmom rámcovom programe Európskeho spoločenstva v oblasti výskumu, technického rozvoja a demonštračných činností (2007 až 2013) (3) ustanovuje kontinuitu medzinárodnej spolupráce.
(3)
Dohoda formou výmeny listov bola uzavretá medzi Spoločenstvom a Austráliou, Kanadou, štátmi EZVO Nórskom a Švajčiarskom, Kóreou, Japonskom a Spojenými štátmi americkými (4), ktorá zaznamenáva spoločné porozumenie zásad medzinárodnej spolupráce vo výskumných a vývojových činnostiach v oblasti inteligentných výrobných systémov (ďalej len „dohoda o IVS“). Platnosť dohody o IVS uplynula v apríli 2005. Vzhľadom na pridanú hodnotu, ktorú podľa všetkého dohoda predstavovala pre výskum v oblasti inteligentných výrobných systémov, požiadala Komisia o mandát na rokovanie o obnove dohody o IVS.
(4)
Rozhodnutím z 29. novembra 2005 Rada splnomocnila Komisiu rokovať v mene Spoločenstva s Austráliou, Kanadou, štátmi EZVO Nórskom a Švajčiarskom, Kóreou, Japonskom a Spojenými štátmi americkými o obnovení a pozmenení dohody o IVS.
(5)
Rokovania sa uskutočnili v súlade s mandátom na rokovanie a ich výsledky sú súčasťou všeobecných podmienok medzinárodnej spolupráce v oblasti inteligentných výrobných systémov, ktoré vymedzujú rámec spolupráce. Tieto všeobecné podmienky sú pripojené k Dohode vo forme výmene listov, v ktorej je zaznamenané spoločné porozumenie o obnove a pozmenení Dohody o medzinárodnej spolupráci vo výskumných a vývojových činnostiach v oblasti inteligentných výrobných systémov (IVS) medzi Európskym spoločenstvom, Austráliou, Kanadou, štátmi EZVO Nórskom a Švajčiarskom, Kóreou, Japonskom a Spojenými štátmi americkými (ďalej len „dohoda vo forme výmeny listov“). Zmeny predošlého programu sa týkajú správy a riadenia IVS a jeho rozpočtových operácií.
(6)
Vo všeobecných podmienkach IVS sa stanovuje, že predsedníctvo správy a riadenia IVS sa strieda medzi účastníkmi IVS systému. S cieľom splniť túto povinnosť je Spoločenstvo ustanovené za hostiteľa medziregionálneho sekretariátu IVS v Európe.
(7)
Dohoda vo forme výmeny listov by sa mala schváliť,
ROZHODLA TAKTO:
Článok 1
Týmto sa v mene Spoločenstva schvaľuje Dohoda vo forme výmeny listov, v ktorej je zaznamenané spoločné porozumenie o obnove a pozmenení Dohody o medzinárodnej spolupráci vo výskumných a vývojových činnostiach v oblasti inteligentných výrobných systémov (IVS) medzi Európskym spoločenstvom a Austráliou, Kanadou, štátmi EZVO Nórskom a Švajčiarskom, Kóreou, Japonskom a Spojenými štátmi americkými.
Text dohody vo formy výmeny listov je pripojený k tomuto rozhodnutiu.
Článok 2
Týmto sa predseda Rady poveruje určiť osobu splnomocnenú na podpis dohody vo forme výmeny listov s cieľom zaviazať Spoločenstvo (5).
V Bruseli 22. marca 2007